Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 319

3. Írásbeli szövegek alkotása (14–20 óra) A 3. modul az írásbeli szövegek alkotásának képességfejlesztését tűzi ki célul. A szövegalkotás kompetenciája egyik területe a nyelvi kompetenciának, amely szorosan összefügg a kommunikációval. A szövegalkotás feltételezi a helyes artikulációs készséget, az írástechnikai tudást, a megfelelő szókincset, a nyelv szabályrendszerének ismeretét és alkalmazásának képességét. A szókincs terjedelmétől függően jöhet létre a szöveg, valósítható meg a kommunikáció. A szóismeret pontosságán a szóhasználati mozgástér tudását is értjük. A szókincs az olvasási készség fejlődésével, a szövegértés fokozatos elsajátításával együtt és annak hatására is növekszik. A szövegértésnek feltétele egy bizonyos szóregiszter, ugyanakkor a fogalmi háló fejlesztési lehetőségét is kínálja. A szövegalkotó tevékenység – különösen írásbeli szövegek esetében – szorosan kapcsolódik a szövegértéshez. Az előzetes olvasási és szövegértési rutinok, készségek, képességek hálója, mint pszichikus folyamat, megelőzi az írásbeli produktumok létrejöttét, de fejlesztése párhuzamos tevékenységek által hatásos. A szóhasználat biztonsága a szókincs terjedelmétől is függ. A kommunikációs helyzetnek megfelelő szóválasztás csak akkor lehetséges, ha előhívható a rokon értelmű, de eltérő stílusértékű szavak közül az adott szövegbe illő. A nyelvi műveltség egyik mércéje, a képességszint meghatározója a szóhasználat stílusbeli, hangnembeli és tartalmi megfelelése. Ehhez szükséges a köznyelvi norma ismerete és alkalmazásának képessége. A köznyelvi normától való tudatos eltérés alkalmas eszköze lehet a stílus eredetiségének, az önkifejezés egyediségének. A nyelv mikrostruktúrájában, a mondatszerkesztés szintjén is fel kell tételeznünk a köznyelvi norma ismeretét és alkalmazásának képességét. A nyelvhasználati szabályok helyes alkalmazásának készsége az anyanyelvi kompetencia fejlesztésének része. 2006/79/II. szám A szövegalkotás a meglévő tudás felidézésének, aktivizálásának és aktualizálásának képességét tételezi fel. A tartalmi kifejtés minősége – különösen írásbeli szövegalkotás esetében – a szövegalkotás technikájának tudásától függ. A nyelvi kreativitás, a nyelvi teremtés képessége az önkifejezés egyik lényeges eszköze, fejlesztése folyamatos lehet (jelenti a szóhasználat pontosságát és egyediségét, a stílus érzékletességét a képi kifejezések által, a meglepő szövegstruktúrát stb.). A beszédhelyzet függvénye a szó és a nyelvi struktúra megválasztása. Jelentős az eltérés aszerint, hogy írásbeli vagy szóbeli szövegalkotásra gondolunk. Alkalmazkodási képességre azonban mindkét esetben szükség van. A sikeres, vagyis célját teljesítő szöveg létrejöttének alapvető feltétele a megfelelő nyelvi kód kiválasztásának képessége. Alkalmazkodást jelent ez a kommunikációs partnerhez, a témához, a műfajhoz, az időhöz, a kommunikáció céljához, a kommunikációs csatornához, az önkifejezés lehetőségéhez stb. Fejlesztési feladatok Témák, tartalmak Tevékenység Elérhető eredmények

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes